1.

edastab nõukogule, komisjonile ja Euroopa välisteenistusele järgmised soovitused: nad peaksid a) tagama, et assotsieerimisleping on igakülgne ja tulevikku suunatud raamistik edasiste suhete arengus Aserbaidžaaniga, mis parendab poliitilist ühinemist, majanduslikku lähenemist ja õigusaktide ühtlustamist ja milles kajastatakse suhet, mida nii Euroopa Liit kui ka Aserbaidžaan on otsustanud arendada; b) tagama, et ELi–Aserbaidžaani ning ELi–Armeenia assotsieerimislepingute läbirääkimised kooskõlas Euroopa Parlamendi 20. mai 2010. aasta resolutsioonis vajaduse kohta ELi Lõuna-Kaukaasia strateegia järele esitatud nõudmiste ja kõigi OSCE Minski grupi aluspõhimõtetega, mis on sätestatud 10. juuli 2009. aasta „Aquila” ühisavalduses, on seotud tõsiseltvõetava pühendumusega olulisele edasiliikumisele Mägi-Karabahhi konflikti lahendamise suunas, sealhulgas näiteks niisugused usalduse suurendamise meetmed nagu üldine demilitariseerimine, snaiprite kokkupuutejoonelt eemaldamine, Armeenia vägede väljaviimine okupeeritud territooriumidelt Mägi-Karabahhi ümbruses ja nende naasmine Aserbaidžaani kontrolli alla, samuti aktiivse intsidentide ennetamise mehhanism ja kontaktjoonel relvarahu rikkumiste uurimine, kõikide riigisiseste põgenike ja pagulaste õigus pöörduda tagasi oma koduasulatesse ja omandi juurde ning rahvusvahelised julgeolekutagatised, mis hõlmaksid tõelist rahvusvahelist rahuvalveoperatsiooni, et luua sobivad kokkulepitud tingimused tulevaseks õiguslikult siduvaks Mägi-Karabahhi lõpliku staatuse osas tahte väljenduse vabaduseks; c) lisama assotsieerimislepingusse klauslid ja kriteeriumid inimõiguste kaitse ja edendamise kohta, eelkõige seoses massiteabevahendite vabadusega ning sõnavabaduse, ühinemisvabaduse ja kogunemisvabaduse õigusega, milles kajastatakse Aserbaidžaani põhiseaduses sätestatud põhimõtteid ja õigusi ning rangeid rahvusvahelisi ja Euroopa tasandi nõudeid, lähtudes suurimal võimalikul määral Euroopa Nõukogu ja OSCE raamistikest, millest Aserbaidžaan on lubanud kinni pidada; kutsuma Aserbaidžaani valitsust üles kõnealuseid lubadusi täitma; ning tagama, et läbirääkimistel võetakse täielikult arvesse vajadust tagada riigisiseste põgenike ja pagulaste õiguste ja elatusvahendite kaitse; d) kaaluma ELi esindatust OSCE Minski grupis kui ELi osalemise suurendamist Armeenia ja Aserbaidžaani vahelise konflikti lahendamises; e) rõhutama assotsieerimislepingus seda, kui tähtis on tagada kodanike põhiõigused ja -vabadused, sealhulgas kogunemis- ja ühinemisvabadus, samuti eraomandiõigused, kodanikuühiskonna areng, õigusriigi põhimõte, järjepidev korruptsiooni vastu võitlemine, poliitiline pluralism ning meedia ja kohtusüsteemi sõltumatus; f) toonitama assotsieerimislepingus, kui tähtis on see, et Aserbaidžaani Vabariik täidaks täielikult Euroopa Inimõiguste Kohtu otsuseid; g) rõhutama assotsieerimislepingus, et poliitiliste vastaste sõnavabadus on ülimalt oluline, ning rõhutama, et suhete süvendamine ELiga sõltub sellest, kas Aserbaidžaani ametiasutused järgivad õigusriigi põhimõtet, tagavad kõikidele kinnipeetavatele õiglased kohtuprotsessid ja vabastavad tingimusteta kõik poliitiliselt motiveeritud süüdistuste alusel vangistatud isikud; h) osutama Aserbaidžaani parlamendile nii tehnilist kui ka rahalist abi põhiseaduslike funktsioonide, organite ja teenuste täielikul väljaarendamisel, sealhulgas parem koostoimimine kodanikuühiskonnaga; i) toetama arenguabiprogramme, mille eesmärk on pagulaste ja põgenike elutingimuste parandamine Aserbaidžaanis; j) lisama lepingusse inimõiguste kaitsjate kaitset käsitlevad klauslid kooskõlas ELi suunistega inimõiguste kaitsjate kohta; k) kutsuma Aserbaidžaani ametiasutusi üles tagama, et nende uute hoonete jätkuv ehitus Bakuus, mida peetakse osaliselt seotuks eelseisva Eurovisiooni lauluvõistlusega, oleks kooskõlas asjassepuutuvate õigusaktidega ning inimeste ümberasustamine toimuks läbipaistvate õigusmenetluste korras; väljendama muret valitsuse üha suurema kriitika pärast inimõiguslaste aadressil, kes kasutavad seda kultuurisündmust riigi demokraatia ja inimõiguste näitajate parandamiseks; l) väljastama Euroopa Nõukogu parlamentaarse assamblee poliitvangide valdkonna eriraportöörile viisa, et tal oleks vastavalt oma mandaadile võimalik riiki külastada; m) väljendama muret inimõiguslaste ja noorsooaktivistide vahistamiste arvu suurenemise, valitsusväliste organisatsioonide ja erakondade registreerimisel esinenud raskuste, samuti hirmutamise ning sõna-, kogunemis- ja internetivabaduse piirangute pärast ning kehtestama kõnealustes valdkondades kriteeriumid, mille täitmata jätmise korral leping peatatakse; n) nõudma tungivalt, et Aserbaidžaani ametiasutused võtaksid vastu diskrimineerimisvastased õigusaktid, millega keelatakse mis tahes valdkonnas diskrimineerimine seksuaalse sättumuse ja soolise identiteedi alusel; o) kooskõlastama assotsieerimislepingu eesmärgid ühisteatisega „Uus lähenemisviis muutuvale naabrusele”, võimaldades nii Aserbaidžaani kodanikuühiskonna organisatsioonidel teostada sisejärelevalvet ning tagades valitsuse suurema vastutuse oma reformide ja kohustuste eest; p) tagama assotsieerimislepingu ühtsuse rahvusvahelise õiguse põhimõtetega (eelkõige ÜRO põhikirjas, Helsingi lõppaktis ja OSCE raamistikus määratletud põhimõtetega, nimelt jõu mitte kasutamise, territoriaalse terviklikkuse ja enesemääramise õiguse põhimõtetega) ning asjaolu, et pärast kõnealuse lepingu sõlmimist kehtib see kogu Aserbaidžaani territooriumil; q) tõhustama Euroopa Liidu konfliktide lahendamise ja vahendamise alast suutlikkust ning võtma aktiivsema ja tulemuslikuma rolli usalduse suurendamisel konflikti osapoolte vahel, osutades neile sealhulgas abi ELi rahastatavate usalduse suurendamise projektide kaudu, mille eesmärk on suurendada rahva toetust vastastikustele järeleandmistele ja rahumeelsele lahendusele; rõhutama vajadust ELi esindajate tingimusteta juurdepääsu järele Mägi-Karabahhile ja seda ümbritsevatele okupeeritud piirkondadele; nõudma kindlalt, et EL täidaks Mägi-Karabahhi konflikti lahendamisel tugevamat rolli, toetades niisuguste usalduse suurendamise meetmete rakendamist, mille abil viiakse omavahel kokku armeenia ja aserbaidžaani kogukonnad ning levitatakse kõikide osapoolte seas rahu, leppimise ja usalduse ideid; r) kiitma heaks töö, mida OSCE Minski grupi kaasesimehed ja osapooled on teinud edusammude saavutamise osas aluspõhimõtete kokkuleppimiseks, ja nõudma selle töö jätkuvat toetamist; rõhutama, et nii Aserbaidžaan kui ka Armeenia peaksid võtma asjakohaseid meetmeid, et tagada Minski grupi raames vastu võetud Mägi-Karabahhi konflikti rahumeelsele lahendusele ja selle kindlustamisele suunatud otsuste täielik ja õigeaegne täitmine; kaaluma ELi vahetut ja aktiivsemat osalemist Minski grupis; s) kutsuma Armeenia ja Aserbaidžaani juhte üles tegutsema vastutustundlikult, leevendama oma avaldusi ja vältima sütitavaid kõnesid, et sillutada teed tõelisele dialoogile ühiskonna kõikidel tasanditel, et avalikkus tunnustaks kõikehõlmava lahenduse kasu ja saaks sellest täiel määral aru, sillutades seega teed tulemuslikele usalduse suurendamise meetmetele; t) väljendama muret piirkonna sõjalise arsenali suurendamise ja eelkõige Aserbaidžaani suurte sõjaliste kulutuste pärast ning kutsuma liikmesriike sellega seoses üles lõpetama relva- ja lahingumoonatarned nii Aserbaidžaanile kui ka Armeeniale kooskõlas OSCE 1992. aasta veebruaris esitatud nõudmisega, kuni kõnealused kaks poolt ei ole jõudnud kõikehõlmava lahenduseni ja seda allkirjastanud; u) rõhutama vajadust jätkata kõikvõimalikku tegevust idapartnerluse raames, et saavutada Armeenia ja Aserbaidžaani poliitiline ja majanduslik lähenemine ning kinnistada piirkondliku konflikti lahendus selle lahutamatu osana; v) rõhutama, et sajad tuhanded pagulased ja riigisisesed põgenikud, kes jätsid oma kodu maha Mägi-Karabahhi sõja ajal või sellega seoses, on jätkuvalt ümber asustatud ja jäetud ilma oma õigustest, sealhulgas tagasipöördumisõigusest, omandiõigustest ja õigusest isiklikule julgeolekule – neid õigusi tuleks tingimusteta austada ja need tuleks viivitamata tagada; kutsuma komisjoni ja liikmesriike üles jätkama ja laiendama ELi abi ja rahalist toetust Aserbaidžaanile põgenike olukorraga tegelemisel; w) rõhutama, et assotsieerimislepingut tuleb kasutada võimalusena edendada piirkondlikku sünergilist toimet ja koostööd, rõhutama demokraatliku pluralistliku arengu ja konfliktilahenduse vastastikku tugevdavaid seoseid ning tagama, et assotsieerimisleping sisaldaks sätteid kõikidele Lõuna-Kaukaasia riikide inimestele viisade väljastamise edendamiseks; x) selgitama, kuidas ära kasutada kõnealust piirkonda hõlmavate ELi erinevate algatuste, nimelt idapartnerluse ja Musta mere sünergia märkimisväärsel tasemel olevat vastastikust täiendavust; y) paluma, et Türgi etendaks konstruktiivset rolli Mägi-Karabahhi konflikti lahendamisel ja oma kohustuste täitmisel kõnealuses piirkonnas; z) tagama, et assotsieerimislepingu kaubanduskomponendi saaks muuta põhjalikuks ja laiaulatuslikuks vabakaubanduspiirkonnaks niipea, kui Aserbaidžaan täidab kõik selleks vajalikud tingimused, sealhulgas ühinemine Maailma Kaubandusorganisatsiooniga (WTO) ja oma inimõigustega seotud kohustuste täitmine, ning andma sel eesmärgil vajalikku tehnilist abi, et valmistada Aserbaidžaan läbirääkimisteks ette ja soodustada vajalike reformide vastuvõtmist; aa) nõudma tungivalt, et Aserbaidžaan allkirjastaks ja ratifitseeriks Rahvusvahelise Kriminaalkohtu Rooma statuudi; ab) nõudma tungivalt, et Aserbaidžaani ametiasutused allkirjastaksid ja ratifitseeriksid jalaväemiinide kasutamise, ladustamise, tootmise ja üleandmise keelustamise ning nende hävitamise konventsiooni ja kassettlahingumoona konventsiooni; ac) tagama kiired läbirääkimised viisalihtsustus- ja tagasivõtulepingute üle, et soodustada inimestevahelisi kontakte ning käsitleda prioriteedina noorte ja akadeemilist liikuvust; aitama kaasa ebaseadusliku sisserände vastasele võitlusele ning tagama, et varjupaigasätted on täielikult kooskõlas rahvusvaheliste kohustuste ja kokkulepete ja ELi standarditega, eriti inimõiguste valdkonnas; ad) toonitama tugeva noorsoosektori loomise ja arendamise tähtsust ja kiitma sellega seoses heaks erinevad riiklikud programmid, mis pakuvad välismaal õppimiseks stipendiume; ae) nõudma tungivalt, et Aserbaidžaan ei takistaks viisade väljaandmist Armeenia päritolu kolmandate riikide kodanikele, kes soovivad Aserbaidžaani siseneda, ja et ta tühistaks Armeeniasse rahvusvaheliste kõnede tegemise keelu; af) soodustama ELi ja Aserbaidžaani laialdast valdkondlikku koostööd ning eelkõige edendama õigusnormide lähendamist ja selgitama selle eeliseid ning osutama selleks vajalikku tehnilist abi; ag) nõudma tungivalt, et Aserbaidžaani ametiasutused kiirendaksid Rahvusvahelise Tööorganisatsiooni (ILO) peamiste konventsioonide rakendamist; ah) parandama riigi rahanduse haldamise läbipaistvust ja riigihankeid käsitlevaid õigusakte, et anda märkimisväärne panus heasse valitsemistavasse ja läbipaistvasse otsustusprotsessi; kiitma sellega seoses heaks Aserbaidžaani osalemise hankiva energiatööstuse läbipaistvuse algatuses, mille eesmärk on nafta- ja gaasitulude avatuse suurendamine, ning jälgima, kuidas Aserbaidžaani valitsus täidab oma kohustust avaldada teavet riigi rahanduse kohta teabele juurdepääsu õigust käsitlevate õigusaktide alusel; ai) võtma vajalikke meetmeid, et lisada assotsieerimislepingusse sätted, mis võimaldavad Aserbaidžaanil osaleda ühenduse programmides ja ametites, mis on vahend Euroopa integratsiooni edendamiseks kõigil tasanditel; aj) kiitma heaks reformid, mille Aserbaidžaani ametiasutused on kohtusüsteemis teostanud ja mille eesmärk on kohtunike suurema sõltumatuse tagamine, valiku- ja ametisse nimetamise menetluste täiustamine, kohtusüsteemi korruptsiooni ja vastuvõtlikkuse kaotamine täitevvõimu mõju suhtes; tunnustama asjaomaste seaduste, sealhulgas advokatuuriseaduse vastuvõtmist; julgustama vastutavaid ametiasutusi jätkama korruptsioonivastaste õigusaktide rakendamist ja keskenduma kõrgetasemelistele korruptsioonijuhtumitele ning parandama märkimisväärselt avaliku sektori kulude ja erakondade rahastamise läbipaistvust; rõhutama kohtusüsteemi sõltumatuse, tõhususe ja vahendite parandamise vajadust; tuletama meelde poliitilise sekkumiseta toimiva kohtusüsteemi tähtsust; rõhutama, et vaja on näidata veenvaid tulemusi kohtunike ja prokuröride värbamisel ja ametisse nimetamisel, mis toimub ühtsetele, läbipaistvatele, objektiivsetele ja siseriiklikult kohaldatavatele kriteeriumitele tuginedes, ja koostada süüdistuste ja süüdimõistmiste jõustamise register, mille alusel on võimalik edusamme mõõta; nõudma kohtupraktika ühtlustamist, et tagada prognoositav kohtusüsteem ja avalikkuse usaldus; ak) algatama mestimisprogrammid ELi piirkondade ja kohalike kogukondade ning rahvusvähemuste vahel, kellel on suur autonoomia; al) rõhutama vajadust säästva majanduse järele, sealhulgas selle mitmekesistamise suurendamise kaudu; edendama energiasektori suuremat avatust ja läbipaistvust ning tagama, et selle arendamine toimuks kooskõlas rahvusvaheliste keskkonnastandarditega; toetama taastuvenergia turu arendamist; toonitama vajadust vastavate keskkonnaalaste õigusaktide järele; am) rõhutama ELi ja Aserbaidžaani energiakoostöö tähtsust Euroopa-suunaliste energiatarnete ja koridoride mitmekesistamisel; tuletama sellega seoses meelde, et gaasitarneid käsitlev ühisavaldus, millele Euroopa Komisjoni president José Manuel Barroso ja Aserbaidžaani president Ilham Alijev kirjastasid alla 13. jaanuaril 2011. aastal Bakuus, on tähtis samm lõunapoolse gaasikoridori teostamisel, ning avaldama tunnustust Aserbaidžaani jõupingutustele selliste teedrajavate projektide edendamisel nagu Bakuu–Thbilisi–Ceyhani ja Bakuu–Thbilisi–Erzurumi torujuhtmed ning AGRI projekti elluviimisele; an) rõhutama Aserbaidžaani ainulaadse geograafilise asukoha tähtsust otsese ja takistusteta transiidiühenduse võimaldamisel ELi ja Kesk-Aasia riikide vahel; kiitma heaks jõupingutused Kaspia merd läbiva transiidi alase koostöö arendamiseks Kasahstaniga ja uurima võimalusi sellise koostöö alustamiseks Türkmenistaniga; kiitma heaks nõukogu 12. septembril 2011. aastal allkirjastatud mandaadi ELi, Aserbaidžaani ja Türkmenistani vahelise õiguslikult siduva lepingu sõlmimiseks Kaspia mere torujuhtmesüsteemi kohta; ao) tagama ELi tähelepanu jätkuva suunitluse energiakoostöö arendamisele Aserbaidžaaniga ja ELi-poolse jätkusuutliku toetuse; osutama tehnilist abi Aserbaidžaani Riiklikule Alternatiivsete ja Taastuvate Energiaallikate Ametile, et aidata Aserbaidžaanil mitmekesistada oma energiakandjaid, edendada energiatõhusust ja viia riigi tegevus vastavusse ELi kliimamuutustega seotud eesmärkidega; ap) leidma võimalusi dialoogi ja piirkondliku koostöö ergutamiseks, toetades Armeenia, Aserbaidžaani ja Gruusia valitsusväliseid organisatsioone, kohalikke kogukondi ja sidusrühmasid hõlmavate ühiste piiriüleste projektide kaudu selliseid organisatsioone nagu piirkondlik keskkonnakeskus; aq) lisama assotsieerimislepingusse tugeva parlamentaarse mõõtme, millega nähakse ette Aserbaidžaani parlamendi (Milli Mejlis) ja Euroopa Parlamendi täielik kaasamine ning tõhustatakse Euronesti parlamentaarse assamblee tööd; ar) kaasama Euroopa Parlamendi täiel määral assotsieerimislepingu rakendamisse ja järelevalvesse; kehtestama selged kriteeriumid assotsieerimislepingu rakendamiseks ja nägema ette järelevalvemehhanismid, sealhulgas korrapäraste aruannete esitamine Euroopa Parlamendile; as) andma Aserbaidžaanile sihipärasemat tehnilist abi, aitamaks tagada, et ta on võimeline täitma oma kohustusi, mis tulenevad assotsieerimislepingu üle peetavatest läbirääkimistest ja selle täielikust rakendamisest, jätkates laiaulatuslike institutsioonide väljaarendamise programmide pakkumist; at) ergutama ELi läbirääkimismeeskonda jätkama koostööd Euroopa Parlamendiga, andes tehtud edusammudest pidevat dokumenteeritud tagasisidet vastavalt Euroopa Liidu toimimise lepingu artikli 218 lõikele 10, mille kohaselt tuleb Euroopa Parlamenti kõigil menetluse etappidel viivitamata ja täielikult teavitada; au) ergutama jätkuvalt süvakoostööd idapartnerlusega ja selle raames ning teavitama korrapäraselt Euroopa Parlamenti selle edusammudest;